《满江红 其三 次韵赠雪舟，时同茶村过苕》
清代·吴绮

好友经过，客同住、萧斋促膝。更羡是、殷勤投赠，慰予从昔。

名士谁能过卫玠，诗人偏爱随高适。较当年、杜义更如何，睛如漆。

倾盖处，君相得。棹舟来，吾未失。信风流蕴藉，无烦修饰。

狂草直须裙练写，新词不用巾绡乞。想五陵、裘马正当时，时应惜。

作者简介：吴绮(1619～1694) 清代词人。字园次，一字丰南，号绮园，又号听翁。江都（今江苏扬州）人。顺治十一年(1645)贡生、荐授弘文院中书舍人，升兵部主事、武选司员外郎。又任湖州知府，以多风力，尚风节，饶风雅，时人称之为"三风太守"。后失官，再未出仕。